**PREDKLADACIA SPRÁVA**

Ministerstvo životného prostredia Slovenskej republiky (ďalej len „ministerstvo“) predkladá do legislatívneho procesu návrh zákona, ktorým sa mení a dopĺňa zákon č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon) v znení neskorších predpisov (ďalej len „návrh zákona“). V rámci legislatívneho procesu bola na portáli Slov-Lex zverejnená predbežná informácia PI/2024/42 o príprave návrhu zákona.

Cieľom návrhu zákona je odstránenie legislatívnych bariér pri využívaní systémov tepelných čerpadiel. Legislatívna zmena vyplýva z Vykonávacieho rozhodnutia Rady (EÚ) zo 14. júla 2023, ktorým sa mení vykonávacie rozhodnutie Rady z 13. júla 2021 o schválení a posúdení Plánu obnovy a odolnosti SR, konkrétne z Reformy 1, čiastkové opatrenie 3: Podpora tepelných čerpadiel v rámci Komponentu 19 REPowerEU Plánu obnovy a odolnosti SR.

V návrhu zákona sa zavádza výnimka pre odbery vôd a vypúšťanie odpadových vôd na účely využitia ich tepelného potencionálu formou oslobodenia od platenia platieb a poplatkov podľa § 78 a 79 vodného zákona. Vodný zákon ustanovuje platby a poplatky za užívanie vôd, ktorých účelom je spoplatniť odber podzemných vôd alebo vypúšťanie odpadových vôd do podzemných alebo povrchových vôd. Zmyslom platieb a poplatkov je stanoviť primeraný príspevok za rozličné spôsoby nakladania s vodami, okrem iného aj v záujme zabezpečenia príspevku na náklady súvisiace s ochranou vodných zdrojov a realizáciou opatrení na zlepšovanie resp. udržanie stavu vôd.

Plánom Európskej komisie je zdvojnásobiť mieru zavádzania tepelných čerpadiel v nasledujúcich piatich rokoch. Zároveň vyzvala členské štáty, aby v plnej miere využili opatrenia, ktoré by znížili bariéry pri prechode na čistú energiu, ako je využívanie tepelných čerpadiel. Najvyššiu efektívnosť a najvyššie úspory primárnej energie je možné dosiahnuť práve pri systémoch tepelných čerpadiel voda-voda.

Navrhovanou legislatívnou úpravou sa pre tepelné čerpadlá typu voda-voda zavádza oslobodenie od povinnosti odvádzať platby a poplatky za využívanie tepelného potenciálu povrchových a podzemných vôd. Súčasne sa navrhovanou legislatívnou úpravou zabezpečuje splnenie environmentálnych cieľov, ktoré vyplývajú zo Smernice 2000/60/ES Európskeho parlamentu a Rady z 23. októbra 2000, ktorou sa stanovuje rámec pôsobnosti pre opatrenia spoločenstva v oblasti vodného hospodárstva (Ú. v. ES L 327, 22.12.2000; Mimoriadne vydanie Ú. V. EÚ, kap. 15/zv. 005) v platnom znení a tiež základných cieľov vodného zákona, kde voda ako životne dôležitá zložka životného prostredia, nenahraditeľná surovina a prírodné bohatstvo, ktorá má strategický význam pre bezpečnosť štátu, a ktorej nedostatok môže spôsobiť ohrozenie života a zdravia obyvateľstva alebo ohroziť plnenie základných funkcií štátu. V návrhu zákona sa primerane upravujú ustanovenia § 2, § 17, § 21, § 27, § 37, § 52, § 53, § 61, § 67, § 73, § 77, § 79 a doplnili sa prechodné ustanovenia § 80i.

Návrh zákona zákona nie je predmetom vnútrokomunitárneho pripomienkového konania.

Návrh zákona sa predkladá na rokovanie bez rozporov.